Wynmaker en sy vrou dood op plaas gekry | Netwerk24
Wynmaker en sy vrou dood op plaas gekry
Deur Maygene de Wee 19 Augustus 2020 16:09
Hein Hesebeck het vermoedelik Dinsdag sy vrou van die afgelope ses jaar en homself doodgeskiet. Foto: Facebook
'n Voorval waarin 'n bekende wynmaker van die Paarl glo eers sy vrou en toe homself geskiet het, word deur die polisie ondersoek.
Hein Hesebeck (61) en sy vrou, Anneline (57), se liggame is Dinsdagaand met skietwonde in hul huis op die plaas Bloemenprag op die Paardeberg-pad buite die Paarl gevind.
Volgens bronne het Hesebeck vermoedelik sy vrou en homself geskiet. Hulle het glo albei kopwonde gehad.
Die egpaar het glo huweliksprobleme ondervind en was glo besig om te skei. 'n Bron het gesê Anneline was glo op die punt om uit die huis te trek.
Volgens Anneline se Facebook-blad is sy en Hesebeck op 29 Januarie 2014 getroud.
'n Buurvrou het glo reeds Dinsdagoggend skote gehoor, maar het gedink dit kom van een van die omliggende buurplase af.
Anneline Hesebeck is vermoedelik Dinsdag deur haar man, Hein, doodgeskiet. Foto: Facebook
'n Polisiewoordvoerder, sers. Noloyiso Rwexana, het Woensdag gesê die polisie is om 19:50 na die huis ontbied waar hulle op die egpaar se lyke afgekom het.
Anneline is glo in een van die leefvertrekke gevind en Hesebeck in 'n slaapkamer.
Op die Facebook-blad Paarl Boys' High Old Boys Union is Hesebeck se heengaan betreur. Hy was in 1978 daar in matriek.
"Hy was lid van die eerste rugbyspan in 1978 en 'n bekende wynmaker. Ons gebede is met sy kinders, Hein jr. en Nena, familie en vriende. Tandem Fit Arbor Surculus," lui die inskrywing.
Volgens Rwexana het die polisie 'n moorddossier en 'n dossier vir 'n geregtelike doodsondersoek geopen.